Gamle Bybro

Gamle Bybro, eller Bybroa, er ei bru i Trondheim. Bybroa går over Nidelva frå sørenda av Kjøpmannsgata til Bakklandet. Gamle Bybro blei anlagt i 1681 i samband med byreguleringa til Cicignon og bygginga av Kristiansten festning. Plasseringa blei vald av militærstrategiske omsyn og brua blei bekosta av kongen. Brua stod ferdig i 1685. Brua skulle erstatte den tidlegare bybrua som låg omtrent der Elgeseter bru ligg i dag, og då ho blei opna, blei denne overlatt til forfallet. Sidan har Gamle Bybro gjennomgått fleire forandringar. Opphavleg blei Gamle Bybro bygd i tre, med tre bruspenn understøtta av tre steinkar. Midt på brua var det plassert eit jarngitter. Ved det vestre brufestet til brua var det ein bevokta byport fram til 1816. Ved kvar ende av brua var det aksisehus (toll- og vakthus). Aksisehuset på vestsida står enno, men det austre huset blei lagt ned i 1824. Dagens bru blei bygd i 1861 av stadsingeniør Carl Adolf Dahl. Ho hadde bruklappar som kunne heisast opp, og bli haldne oppe av dei utskorne portalane som enno finns. På midten av 1900-talet blei konstruksjonene i brua erstatta med betong. Brua er 82 meter lang. Hovudspennet er 8,5 meter og seglingshøgda er 8,4 meter. Den Gamle Bybro er i dag eit av Trondheims karakteristiske kjenneteikn, og ho blir også kalla «Lykkens portal», etter valsen til Oskar Hoddø «Nidelven stille og vakker du er». Den eine portalen blei øydelagd av ein lastebil i 2002. Gamle Bybro er føreslått verna i Nasjonal verneplan for veger, bruer og vegrelaterte kulturminne. Aust for Gamle Bybro ligg Brubakken med sykkelheisen Trampe. Brua ble gjord einvegskøyrd i retning Bakklandet i 2003. Etter det blei brua heilt stengd for biltrafikk i 2013, etter at det blei klart at brua trong omfattande restaurering. Arbeidet stod ferdig like før 17. mai 2015, og det blei vedtatt i bystyret i 2016 at Gamle Bybro forblir stengt permanent for all motorisert ferdsle. Sjå òg Bruer i Noreg Kjelder